# ܛܸܦܠܹ̈ܐ ܕܓܲܢܬܵܐ ܕܛܸܦܠܹ̈ܐ ܟܹܐ ܡܲܚܸܒܝܼ ܕܩܵܢܝܼ ܝܘܼܠܦܵܢܵܐ

### ܡܘܿܕܝܼ ܝܠܵܗ̇ ܓܲܢܬܵܐ ܕܛܸܦܠܹ̈ܐ؟

## ܓܲܢܬܵܐ ܕܛܸܦܠܹ̈ܐ ܝܼܠܹܗ ܚܲܕ ܚܘܼܪܙܵܐ ܝܘܼܠܦܵܢܵܝܵܐ ܩܵܐ ܛܸܦܠܹ̈ܐ ܡ̣ܢ ܩܲܕ݇ܡ ܕܐܵܢܝܼ ܫܲܪܝܼ ܒܸܐܙܵܠܵܐ ܠܡܲܕܪܲܫܬܵܐ.

## ܚܘܼܪ̈ܙܹܐ ܕܓܲܢܬܵܐ ܕܛܸܦܠܹ̈ܐ ܦܝܼܫܹܐ ܝܢܵܐ ܡܘܼܠܦܹܐ ܒܝܲܕ ܡܲܠܦܵܢܹ̈ܐ ܕܩܸܢܝܹܐ ܝܢܵܐ ܕܲܪ̈ܓ݂ܹܐ ܐܵܟܵܕܝܼܡܵܝܹ̈ܐ ܕܝܘܼܠܦܵܢܵܐ. ܓܵܘ ܓܲܢܬܵܐ ܕܛܸܦܠܹ̈ܐ ܛܸܦܠܵܘܟ݂̈ܘܿܢ ܒܸܕ ܩܵܢܝܼ ܡܗܝܼܪ̈ܘܼܝܵܬܹܐ ܕܐܵܢܲܢܩܵܝܹܐ ܝܢܵܐ ܠܗܲܝܘܼܪܲܝܗܝ ܕܗܲܕܪܝܼܠܵܗ̇ ܓܵܢܲܝܗܝ ܩܵܐ ܡܲܕܪܲܫܬܵܐ.

### ܩܵܡܘܿܕܝܼ ܝܠܹܗ ܚܘܼܪܙܵܐ ܕܓܲܢܬܵܐ ܕܛܸܦܠܹ̈ܐ ܐܵܢܲܢܩܵܝܵܐ ܩܵܐ ܛܸܦܠܝܼ؟

## ܛܸܦܠܹ̈ܐ ܕܟܹܐ ܐܵܙܠ݇ܝܼ ܠܓܲܢܬܵܐ ܕܛܸܦܠܹ̈ܐ ܟܹܐ ܩܵܢܝܼ ܡܗܝܼܪ̈ܘܼܝܵܬܹܐ ܕܝܼܢܵܐ ܫܸܬܐܸܣܬܵܐ ܕܟܠܹܗ ܝܘܼܠܦܵܢܵܐ ܒܕܲܥܬܝܼܕ، ܐܲܝܟ݂ ܩܪܵܝܬܵܐ ܘܝܠܵܦܬܵܐ ܕܵܐܟ݂ܝܼ ܠܸܡܢܵܝܵܐ ܘܠܸܝܕܵܥܲܝܗܝ ܡܸܢܝܵܢܹ̈ܐ ܘܕܵܐܟ݂ܝܼ ܠܸܫܪܵܝܵܐ ܩܸܛܪܹܐ. ܛܸܦܠܵܘܟ݂ܘܿܢ ܒܸܕ ܝܵܠܸܦ ܒܐܘܼܪܚܵܐ ܕܛܲܐܲܠܬܵܐ. ܒܘܼܨܵܝܵܐ ܟܹܐ ܡܲܚܙܹܐ ܕܛܲܐܲܠܬܵܐ ܝܼܠܵܗ̇ ܗ̇ܝ ܐܘܼܪܚܵܐ ܒܘܼܫ ܪܹܫܵܝܬܵܐ ܕܡܲܠܲܦܬܵܐ ܕܛܸܦܠܹ̈ܐ ܙܥܘܿܪܹܐ ܒܫܸܢܹ̈ܐ. ܓܵܘ ܓܲܢܬܵܐ ܕܛܸܦܠܹ̈ܐ ܛܸܦܠܵܘܟ݂ܘܿܢ ܒܸܕ ܩܵܢܹܐ ܚܲܒ݂ܪܵܢܹ̈ܐ ܚܲܕܬܹ̈ܐ ܘܒܸܕ ܒܵܢܹܐ ܗܲܝܡܵܢܘܼܬܵܐ ܒܓܵܢܵܐ ܘܣܢܵܕܬܵܐ ܥܲܠ ܓܵܢܵܐ.

### ܡܵܢܝܼ ܟܹܐ ܡܲܩܪܸܒ݂ܠܗܘܿܢ ܚܘܼܪ̈ܙܹܐ ܕܓܲܢܬܵܐ ܕܛܸܦܠܹ̈ܐ؟

## ܚܘܼܪ̈ܙܹܐ ܕܓܲܢܬܵܐ ܕܛܸܦܠܹ̈ܐ ܦܝܼܫܹܐ ܝܢܵܐ ܡܘܼܩܪܸܒܹܐ ܓܵܘ ܣܲܗܡܵܐ ܙܵܘܕܵܐ ܕܩܸܢܛܪ̈ܘܿܢܹܐ ܕܡܲܣܲܡܬܵܐ ܕܒܵܠܵܐ ܠܛܸܦܠܹ̈ܐ ܕܟܠܹܗ ܝܵܘܡܵܐ ܘܐܵܦ ܓܵܘ ܚܸܠܡܲܬܹ̈ܐ ܕܓܲܢܬܵܐ ܕܛܸܦܠܹ̈ܐ ܚܹܐܪܹܐ.

### ܕܵܐܟ݂ܝܼ ܡܵܨܸܝܢ ܕܓܲܒܸܝܢ ܠܗ̇ܝ ܓܲܢܬܵܐ ܕܛܸܦܠܹ̈ܐ ܒܘܼܫ ܪܹܫܵܝܬܵܐ ܩܵܐ ܛܸܦܠܝܼ؟

## ܨܦܵܝܝܼ ܬܲܚܡܲܢܬܵܐ ܝܠܵܗ̇ ܠܨܲܚܨܘܼܝܹܐ ܐܸܢ ܚܸܠܡܲܬ ܟܹܐ ܡܲܩܪܸܒ݂ܵܐ ܚܕܵܐ ܓܲܢܬܵܐ ܕܛܸܦܠܹ̈ܐ ܕܦܝܼܫܬܵܐ ܝܠܵܗ̇ ܡܘܼܘܸܠܬܵܐ ܒܙܘܼܙܹ̈ܐ ܕܫܘܼܠܛܵܢܵܐ – ܛܲܥܹܝܡܘܼܢ ܒܵܬ݇ܪ ܣܲܗܕܘܼܬܵܐ ܕ 'ܓܲܢܬܵܐ ܕܛܸܦܠܹ̈ܐ ܡܘܼܘܸܠܬܵܐ' (‘Funded Kindergarten’ certificate) ܕܦܝܼܫܬܵܐ ܝܠܵܗ̇ ܓܠܝܼܚܬܵܐ ܕܗܵܘܝܵܐ ܩܲܕ݇ܡ ܥܲܝܢܵܐ ܓܵܘ ܕܘܼܟܵܐ ܕܚܸܠܡܲܬ.

## ܫܘܼܠܛܵܢܵܐ ܟܹܐ ܡܲܕܩܸܪ ܠܵܗ̇ ܛܵܒ݂ܘܼܬܵܐ ܕܟܠܲܝܗܝ ܓܲܢܹ̈ܐ ܕܛܸܦܠܹ̈ܐ ܘܚܸܠܡܲܬܹ̈ܐ ܕܡܲܣܲܡܬܵܐ ܕܒܵܠܵܐ ܠܛܸܦܠܹ̈ܐ ܕܟܠܹܗ ܝܵܘܡܵܐ ܬܚܘܿܬ ܚܲܕ ܛܲܟ݂ܣܵܐ ܕܦܝܼܫܵܐ ܝܠܹܗ ܩܸܪܝܵܐ ܗܲܝܟܠܵܐ ܐܘܼܡܬܵܢܵܝܵܐ ܕܛܵܒܼܘܼܬܵܐ (National Quality Framework) ܘܟܹܐ ܝܵܗܸܒ݂ ܚܲܕ ܕܲܪܓ݂ܵܐ ܕܛܵܒ݂ܘܼܬܵܐ ܩܵܐ ܟܠܚܕܵܐ ܚܸܠܡܲܬ. ܟܠܲܝܗܝ ܚܸܠܡܲܬܹ̈ܐ ܓܵܪܲܓ ܕܓܵܠܚܝܼܠܵܗ̇ (ܡܲܬܒ݂ܝܼܠܵܗ ܒܚܕܵܐ ܕܘܼܟܵܐ ܕܦܵܝܫܵܐ ܚܙܝܼܬܵܐ) ܣܲܗܕܘܼܬܲܝܗܝ ܕܕܲܪܓܼܵܐ ܕܛܵܒܼܘܼܬܵܐ. ܡܵܨܝܼܬܘܿܢ ܕܛܵܠܒܝܼܬܘܿܢ ܡ̣ܢ ܚܸܠܡܲܬ ܕܡܲܚܙܝܼܠܵܗ̇ ܣܲܗܕܘܼܬܲܝܗܝ ܩܵܐܠܵܘܟ݂ܘܿܢ، ܝܲܢ ܕܐܵܡܪܝܼܠܵܘܟ݂ܘܿܢ ܐܲܝܢܝܼ ܕܲܪܓ݂ܵܐ ܐܵܢܝܼ ܩܘܼܒܠܹܐ ܝܢܵܐ.

## ܗ̇ܝ ܐܘܼܪܚܵܐ ܒܘܼܫ ܪܹܫܵܝܬܵܐ ܠܚܲܬܘܼܬܹܐ (ܠܐܲܟܘܼܕܹܐ) ܕܚܸܠܡܲܬ ܒܸܠܚܵܡܵܐ ܝܠܵܗ̇ ܩܵܐ ܒܲܝܬܘܼܬܵܘܟ݂ܘܿܢ ܝܼܠܵܗ̇ ܕܣܲܚܒܸܪܝܼܬܘܿܢ ܠܚܕܵܐ ܚܸܠܡܲܬ ܕܡܲܣܲܡܬܵܐ ܕܒܵܠܵܐ ܠܛܸܦܠܹ̈ܐ ܕܟܠܹܗ ܝܵܘܡܵܐ ܝܲܢ ܠܚܕܵܐ ܓܲܢܬܵܐ ܕܛܸܦܠܹ̈ܐ ܘܚܵܕܪܝܼܬܘܿܢ ܓܵܘܘܿܗ̇ ܘܗܲܡܙܸܡܝܼܬܘܿܢ ܥܲܡ ܡܲܠܦܵܢܹ̈ܐ ܒܢܝܼܫܵܐ ܠܦܲܪܡܘܼܝܹܐ ܡܘܿܕܝ݇ ܦܸܨܠܵܐ ܕܚܘܼܪܙܵܐ ܕܓܲܢܬܵܐ ܕܛܸܦܠܹ̈ܐ ܐܵܢܝܼ ܡܵܨܝܼ ܕܡܲܩܪܸܒ݂ܝܼ ܩܵܐ ܛܸܦܠܵܘܟ݂ܘܿܢ.

### ܡܘܿܕܝܼ ܐܸܢ ܛܸܦܠܝܼ ܗܵܠܵܐ ܠܹܐ ܡܵܨܹܐ ܗܲܡܙܸܡ ܠܸܫܵܢܵܐ ܐܸܢܓܠܸܣܵܝܵܐ؟

## ܡܲܠܦܵܢܹ̈ܐ ܕܓܲܢܬܵܐ ܕܛܸܦܠܹ̈ܐ ܟܹܐ ܚܵܒ݂ܫܝܼܠܗܘܿܢ ܟܠܲܝܗܝ ܛܸܦܠܹ̈ܐ ܓܵܘ ܚܘܼܪܙܵܐ، ܘܗܵܕܟ݂ܵܐ ܐܵܢܝܼ ܛܸܦܠܹ̈ܐ ܕܠܹܐ ܗܲܡܙܸܡܝܼ ܠܸܫܵܢܵܐ ܐܸܢܓܠܸܣܵܝܵܐ ܒܸܕ ܗܵܘܝܼܠܗܘܿܢ ܗܲܪ ܐܵܢܝܼ ܦܘܼܪ̈ܣܹܐ ܠܛܲܐܘܼܠܹܐ ܘܠܸܝܠܵܦܵܐ ܐܲܝܟ݂ ܛܸܦܠܹ̈ܐ ܐ݇ܚܹܪ݇ܢܹ̈ܐ.

## ܗܲܪ ܗܵܕܵܟ݂ ܚܲܕܟܡܵܐ ܓܲܢܹ̈ܐ ܕܛܸܦܠܹ̈ܐ ܒܲܠܟܵܐ ܕܗܵܘܝܼܠܗܘܿܢ ܡܲܠܦܵܢܹ̈ܐ ܬܪܲܝܵܢܲܝܗܝ ܠܸܫܵܢܹ̈ܐ (ܟܹܐ ܗܲܡܙܸܡܝܼ ܬܪܹܝܢ ܠܸܫܵܢܹ̈ܐ) ܐܵܢܝܼ ܕܡܵܨܝܼ ܕܡܲܩܪܸܒ݂ܝܼ ܗܲܝܲܪܬܵܐ ܙܵܘܕܵܢܬܵܐ ܩܵܐ ܛܸܦܠܹ̈ܐ ܕܟܹܐ ܗܲܡܙܸܡܝܼܠܹܗ ܠܸܫܵܢܵܐ ܐܸܢܓܠܸܣܵܝܵܐ ܩܲܠܝܼܠܵܐܝܼܬ ܝܲܢ ܠܹܐ ܗܲܡܙܸܡܝܼܠܹܗ.

### ܟܡܵܐ ܙܘܼܙܹ̈ܐ ܟܹܐ ܕܵܩܪܵܐ ܓܲܢܬܵܐ ܕܛܸܦܠܹ̈ܐ؟

## ܫܘܼܠܛܵܢܵܐ ܟܹܐ ܦܵܪܸܥ ܙܘܼܙܹ̈ܐ ܩܵܐ ܟܠܲܝܗܝ ܛܸܦܠܹ̈ܐ ܕܐܵܙܠ݇ܝܼ ܠܓܲܢܬܵܐ ܕܛܸܦܠܹ̈ܐ ܩܵܐ 15 ܣܵܥܲܬܹ̈ܐ ܒܫܵܒ݂ܘܿܥܵܐ ܒܡܸܬܚܵܐ ܕܫܹܢ݇ܬܵܐ ܕܡ̣ܢ ܩܲܕ݇ܡ ܐܵܢܝܼ ܫܵܪܝܼ ܒܸܐ݇ܙܵܠܵܐ ܠܡܲܕܪܲܫܬܵܐ. ܣܲܗܡܵܐ ܙܵܘܕܵܐ ܕܚܸܠܡܲܬܹ̈ܐ ܟܹܐ ܫܵܩܠܝܼ ܚܕܵܐ ܟܡܵܝܘܼܬܵܐ ܙܵܘܕܵܢܬܵܐ ܡ̣ܢ ܐܲܒ݂ܵܗܹ̈ܐ ܒܪܹܫ ܟܡܵܝܘܼܬܵܐ ܕܐܵܢܝܼ ܟܹܐ ܩܲܒܠܝܼܠܵܗ̇ ܡ̣ܢ ܫܘܼܠܛܵܢܵܐ.

## ܚܲܕܟܡܵܐ ܒܲܝܬܘܼܝܵܬܹ̈ܐ ܡܵܨܝܼ ܕܩܲܒܠܝܼ ܗܲܝܲܪܬܵܐ ܙܘܼܙܵܢܵܝܬܵܐ ܠܗܲܝܘܼܪܲܝܗܝ ܒܡܟܲܣܵܝܬܵܐ ܕܡܲܨܪܵܦܹ̈ܐ ܙܵܘܕܵܢܹ̈ܐ، ܩܵܐ ܛܘܼܦ̮ܣܵܐ ܐܵܢܝܼ ܒܲܝܬܘܼܝܵܬܹ̈ܐ ܕܐܝܼܬܠܗܘܿܢ ܦܸܬܩܹ̈ܐ ܕܡܲܣܲܡܬܵܐ ܕܒܵܠܵܐ ܠܚܘܼܠܡܵܢܵܐ (health care cards) ܝܲܢ ܐܵܢܝܼ ܕܓܵܘ ܐܲܬܪܵܐ ܝܢܵܐ ܬܚܘܿܬ ܒ݂ܝܼܙܵܐ ܕܚܘܼܪܙܵܐ ܐ݇ܢܵܫܵܝܵܐ. ܗܲܡܙܸܡܘܼܢ ܥܲܡ ܚܸܠܡܲܬ ܕܓܲܢܬܵܐ ܕܛܸܦܠܹ̈ܐ ܠܸܩܢܵܝܵܐ ܡܲܘܕܥܵܢܘܼܬܵܐ ܙܵܘܕܵܢܬܵܐ.

### ܕܵܐܟ݂ܝܼ ܡܵܨܸܝܢ ܡܣܲܓܸܠܸܢ ܠܹܗ ܫܸܡܵܐ ܕܛܸܦܠܝܼ ܓܵܘ ܓܲܢܬܵܐ ܕܛܸܦܠܹ̈ܐ؟

## ܐܸܢ ܒܝܼܕܵܥܝܵܐ ܝܬܘܿܢ ܠܐܲܝܢܝܼ ܓܲܢܬܵܐ ܕܛܸܦܠܹ̈ܐ ܐܲܚܬܘܿܢ ܒܵܥܝܼܬܘܿܢ ܕܛܸܦܠܵܘܟ݂ܘܿܢ ܐܵܙܸܠ، ܡܵܨܝܼܬܘܿܢ ܕܡܲܚܒܸܪܝܼܬܘܿܢ ܠܗܘܿܢ ܒܘܼܬ ܡܣܲܓ݂ܲܠܬܵܐ. ܪܵܒܵܐ ܡܲܘܬܒܹ̈ܐ ܡܲܗܲܠܵܝܹ̈ܐ ܐܝܼܬܠܗܘܿܢ ܛܘܼܟܵܣܹ̈ܐ ܩܸܢܛܪ̈ܘܿܢܵܝܹܐ ܕܡܣܲܓܲܠܬܵܐ ܓܵܘ ܓܲܢܬܵܐ ܕܛܸܦܠܹ̈ܐ (Kindergarten Central Enrolment Schemes)، ܘܗܲܕܟ݂ܵܐ ܡܵܨܝܼܬܘܿܢ ܕܡܲܚܒܸܪܝܼܬܘܿܢ ܩܵܐ ܡܲܘܬܒ݂ܵܘܟ݂ܘܿܢ ܡܲܗܲܠܵܝܵܐ ܠܡܣܲܓ݂ܘܼܠܹܐ ܛܸܦܠܵܘܟ݂ܘܿܢ ܓܵܘ ܚܲܕ ܚܘܼܪܙܵܐ ܕܓܲܢܬܵܐ ܕܛܸܦܠܹ̈ܐ ܓܵܘ ܦܢܝܼܬܵܘܟ݂ܘܿܢ، ܝܲܢ ܡܵܨܝܼܬܘܿܢ ܕܒܲܩܪܝܼܬܘܿܢ ܡ̣ܢ ܝܵܨܘܿܦܬܵܐ (ܢܹܪܣ) ܕܐܸܡܗܵܝܘܼܬܵܐ ܘܕܚܘܼܠܡܵܢܵܐ ܕܛܸܦܠܹ̈ܐ ܕܓܵܘ ܦܢܝܼܬܵܘܟ݂ܘܿܢ (maternal and child health nurse).

## ܣܲܗܡܵܐ ܙܵܘܕܵܐ ܕܓܲܢܹ̈ܐ ܕܛܸܦܠܹ̈ܐ ܟܹܐ ܡܣܲܓܸܠܝܼ ܛܸܦܠܹ̈ܐ ܒܦܲܠܓܵܐ ܕܫܹܢ݇ܬܵܐ ܩܵܐ ܕܫܲܪܝܼ ܒܫܹܢ݇ܬܵܐ ܐܵܬܝܵܢܬܵܐ. ܪܵܒܵܐ ܓܲܢܹ̈ܐ ܕܛܸܦܠܹ̈ܐ ܐܝܼܬܠܗܘܿܢ ܣܸܕܪܹܐ ܕܣܒܵܪܬܵܐ. ܩܵܐ ܗܵܕܵܟ݂، ܨܦܵܝܝܼ ܬܲܚܡܲܢܬܵܐ ܝܠܵܗ̇ ܐܸܢ ܡܣܲܓܸܠܝܼܬܘܿܢ ܠܹܗ ܛܸܦܠܵܘܟ݂ܘܿܢ ܐܲܝܟ݂ ܟܡܵܐ ܓ̰ܲܠܕܹܐ ܕܡܸܬܡܲܨܝܵܢܬܵܐ ܝܠܵܗ̇ ܗܵܕܟ݂ܵܐ ܕܗܵܘܝܵܐ ܠܵܘܟ݂ܘܿܢ ܦܘܼܪܣܵܐ ܠܡܲܫܟ݂ܘܼܚܹܐ ܚܲܕ ܫܵܘܦܵܐ ܩܵܐ ܛܸܦܠܵܘܟ݂ܘܿܢ ܓܵܘ ܗ̇ܝ ܓܲܢܬܵܐ ܕܛܸܦܠܹ̈ܐ ܕܐܲܚܬܘܿܢ ܒܘܼܫ ܡܲܚܘܼܒܘܿܗ̇ ܝܬܘܿܢ.

## ܡܲܫܟ݂ܚܘܼܢ ܡܲܘܕܥܵܢܘܼܬܵܐ ܙܵܘܕܵܢܬܵܐ

### ܫܵܘܦܵܢܹ̈ܐ ܐܹܠܸܟܬܪ̈ܘܿܢܵܝܹܐ

## ܩܲܒܠܘܼܢ ܡܲܪܬܝܵܢܘܼܬܵܐ (ܢܲܨܝܼܗܲܬ) ܒܘܼܬ ܡܲܫܲܟ݂ܚܬܵܐ ܕܗ̇ܝ ܓܲܢܬܵܐ ܕܛܸܦܠܹ̈ܐ ܕܠܚܝܼܡܬܵܐ ܝܠܵܗ̇ ܩܵܐ ܒܲܝܬܘܼܬܵܘܟ݂ܘܿܢ:

## [www.education.vic.gov.au/parents/childcare-kindergarten/Pages/default.aspx](http://www.education.vic.gov.au/parents/childcare-kindergarten/Pages/default.aspx)

## ܛܲܥܹܝܡܘܼܢ ܒܵܬ݇ܪ ܚܕܵܐ ܓܲܢܬܵܐ ܕܛܸܦܠܹ̈ܐ ܓܵܘ ܦܢܝܼܬܵܘܟ݂ܘܿܢ:

## [www.education.vic.gov.au/findaservice/Home.aspx](http://www.education.vic.gov.au/findaservice/Home.aspx)

### ܬܹܠܝܼܦ̮ܘܿܢ

## ܓܲܪܒܝܵܐ ܡܲܕܢܚܵܐ ܕܒ݂ܝܼܟܬܘܿܪܝܵܐ 1300 333 231

## ܓܲܪܒܝܵܐ ܡܲܥܪܒ݂ܵܐ ܕܒ݂ܝܼܟܬܘܿܪܝܵܐ 1300 338 691

## ܬܲܝܡܢܵܐ ܡܲܕܢܚܵܐ ܕܒ݂ܝܼܟܬܘܿܪܝܵܐ 1300 338 738

## ܬܲܝܡܢܵܐ ܡܲܥܪܒ݂ܵܐ ܕܒ݂ܝܼܟܬܘܿܪܝܵܐ 1300 333 232

## ܠܩܲܒܘܼܠܹܐ ܗܲܝܲܪܬܵܐ ܒܠܸܫܵܢܵܐ ܕܓܵܢܵܘܟ݂ܘܿܢ:

* ܩܪܘܼܢ ܩܵܐ ܚܸܠܡܲܬ ܐܘܼܡܬܵܝܬܵܐ ܕܬܲܪܓܲܡܬܵܐ (National Translating and Interpreting Service (TIS)) ܥܲܠ ܡܸܢܝܵܢܵܐ 131 450
* ܛܠܘܿܒܘܼܢ ܡܸܢܲܝܗܝ ܕܩܵܪܝܼ ܥܲܠ ܡܸܢܝܵܢܵܐ ܕܬܹܠܝܼܦ̮ܘܿܢ ܕܦܢܝܼܬܵܘܟ݂ܘܿܢ (ܚܙܘܼܢ ܒܥܸܠܸܠ)
* ܐܵܢܝܼ ܒܸܕ ܦܵܝܫܝܼ ܥܲܠ ܚܘܼܛܵܐ ܬܹܠܝܼܦ̮ܘܿܢܵܝܵܐ ܘܬܲܪܓܸܡܝܼ ܩܵܐܠܵܘܟ݂ܘܿܢ.